Document ID: /roh_data/filtered/fineweb-2-filterrobots_roh.jsonl.gz/65904

Cumenzà ha l’istorgia da Romedi Arquint ils 27 da mars 1943. El ha studegià teologia a Turitg, Paris e Mainz. Suenter ses studi ha el lavurà sco reverenda a Bivio, ma suenter dus onns ha el disditg la plazza sin la chanzla.
Suenter in curt intermezzo sco magister da religiun en Engiadina ha el surpiglià l’onn 1975 il presidi da la Lia Rumantscha. Là ha el pledà per ina lingua rumantscha unifitgada. Proponì ha el lura il surmiran cun tschertas midadas. Ils Surmirans n'è dentant betg stads interessads, paucs onns pli tard han lura cumenzà las discussiuns per il rumantsch grischun.
Adattà al tema:
Dal Grischun a Berna
Il 1983 ha Romedi Arquint bandunà il Grischun en direcziun da Berna ed ha surpiglià l’incumbensa sco emprim represchentant en l’Uffizi da cultura federal per il rumantsch e las linguas minoritaras en Svizra.
Là è stà per mai il punct cardinal ch’jau sun vegnì clamà sco expert da la Svizra a Strasbourg per elavurar la Charta europeica da las linguas minoritaras e regiunalas.
Mussà democrazia en l'anteriura Uniun sovietica
Il principi dals onns 1990 ha el disditg quella plazza ed è stà durant 12 onns a visitar quasi tut ils anteriurs pajais sovietics. Ensemen cun experts ha el dà seminaris davart democrazia e minoritads. Parallel ha el cumenzà ses engaschament politic. El è stà deputà dal Cussegl grond e president communal da S-chanf.
Cun 70 onns hai jau decis da smetter. Suenter ha cumenzà in chapitel en mia vita che jau n’avess betg cret ch’el fiss pussibel: da scriver.
Dapi bun 10 onns sa deditgescha el er al scriver ed ha fin uss publitgà trais cudeschs en rumantsch sco er columnas e contribuziuns per diversas medias. Tranter auter scriva el er «Impuls» per RTR: